*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*220. számú előterjesztés*

Bátaszék Város Önkormányzata Képviselő-testületének 2016. október 26-án,

16.00 órakor megtartandóülésére

*Tájékoztató az önkormányzati ASP rendszer bevezetéséről*

|  |
| --- |
| **Előterjesztő:** Kondriczné dr. Varga Erzsébet jegyző  **Készítette:** Kondriczné dr. Varga Erzsébet jegyző  **Törvényességi ellenőrzést végezte:** Takácsné Gehring Mária  aljegyző  **Tárgyalja:** Pénzügyi és Gazdasági Bizottság: 2016. 10. 25. |

***Tisztelt Képviselő-testület!***

***Előzmény:***

Az önkormányzati feladatellátás egységességének biztosítása, az ország pénzügyi stabilitásának megőrzése érdekében az önkormányzat feladatellátásához az állam központi információs rendszer szintű támogatást nyújt az önkormányzati ASP rendszer bevezetésével.

ASP technológia alkalmazásának lényege, hogy az önkormányzat nem magát a számítógépes programot vásárolja meg, telepíti fel gépeire, és kezdi el annak használatát, hanem egy szolgáltató központtól szolgáltatásként veszi igénybe az alkalmazásokat, s így biztosítja ügyfelei hatékony kiszolgálását, a szakfeladatok ellátásának informatikai támogatását.

Ehhez mindössze megfelelő internet-kapcsolatra és egy böngészővel ellátott számítógépre van szükség, az önkormányzatnak a saját számítógépére semmit nem kell telepítenie, ehelyett a böngésző segítségével, távoli azonosítás használatával lép be a szolgáltatásba. A böngészőben megnyíló felületen minden önkormányzat egységes formában férhet hozzá a nyújtott szolgáltatásokhoz, és – bár az adatok tárolása központilag történik – minden önkormányzat csak a saját adataihoz.

Az ASP technológia segítségével történő önkormányzati feladatellátás-támogatás kiterjesztése két lépcsőben valósul meg:

*a)* az önkormányzatok önkéntes részvételével (ASP1 projekt); melynek keretében csaknem 100 önkormányzat már csatlakozott;

*b)* az önkormányzatok kötelező részvételével, országos kiterjesztés (ASP 2.0 projekt).

***Jogszabályi háttér:***

**I. Az Alaptörvény 34. cikkére** tekintettel önkormányzati feladat ellátására egységes informatikai rendszer kötelező alkalmazásának központi előírása csak törvényi szinten lehetséges.

**II.** A törvényi alapot a Magyarország helyi önkormányzatairól szóló 2011. évi CLXXXIX. törvény (Mötv.) módosításáról szóló 2016. évi LIV. törvény teremti meg az **Mötv. 114. §-ának** módosításával.

***„114. §****(1) A helyi önkormányzat a pénzügyi, ügyviteli, ügyintézési és egyéb alapvető feladatok egységes szabályok szerinti elvégzését, átláthatóságát biztosító - az állami informatikai rendszerrel összekapcsolható - informatikai rendszert működtet, amely a folyamatos pénzügyi állami ellenőrzés eszközeként is szolgál.*

*(2) A helyi önkormányzat - egyes kötelező feladatainak informatikai támogatása céljából - csatlakozik a helyi önkormányzatok feladatellátását támogató, számítástechnikai hálózaton keresztül távoli alkalmazásszolgáltatást nyújtó, az állam által biztosított, elektronikus információs rendszerhez (a továbbiakban: önkormányzati ASP rendszer). A csatlakozás módját, végső határidejét és az önkormányzati ASP rendszer szakrendszereit kormányrendelet határozza meg.*

*(3) A helyi önkormányzat az önkormányzati ASP rendszer által biztosított szakrendszeri feladatainak informatikai támogatására szerződést a csatlakozás végső időpontját követő időtartamra nem köthet.*

*(4) A Kormány rendeletében kijelölt szerv az önkormányzati eladósodási folyamatok megindulásának felismerése és megakadályozása, a közpénzek önkormányzati felhasználása, a feladatfinanszírozás és a likviditási helyzet folyamatos nyomon követése céljából, a helyi önkormányzat gazdálkodási feladatainak támogatása és a folyamatos állami pénzügyi ellenőrzés feltételeinek biztosítása érdekében adattárházat (a továbbiakban: önkormányzati adattárház) üzemeltet.”*

A törvény alapján az önkormányzati ASP rendszer lényegi eleme az ún. „önkormányzati adattárház” létrehozása, mellyel a fenti (4) bekezdésben megfogalmazottakat kell biztosítani. Az adattárház adatai tehát nem csak az önkormányzati, hanem a kormányzati döntések előkészítését is szolgálják.

A törvény az önkormányzati ASP rendszerhez való csatlakozás módjának, a csatlakozás végső határidejének, az önkormányzati ASP rendszer szakrendszereinek, az önkormányzati adattárházat működtető szervnek, az önkormányzati adattár adatai forrásának és az önkormányzati adattárházból történő adatlekérdezés, adatösszegzés és adatszolgáltatás feltételeinek meghatározását kormányrendeleti szintre utalja.

**III. Az önkormányzati ASP rendszerről szóló 257/2016. (VII. 31.) Korm. rendelet** (Korm.rendelet) tartalmazza a részletszabályokat az alábbiakban részletezettek szerint.

A Kormány az önkormányzati ASP rendszert a Magyar Államkincstár (a továbbiakban: Kincstár) útján működteti.

A Kincstár működtetési feladatai:

a) a csatlakozás-, és szolgáltatás-menedzsment ellátása,

b) a szolgáltatási szerződések csatlakozó szervezetekkel való megkötése és módosítása,

c) ügyfélszolgálat biztosításával a szolgáltatással kapcsolatos ügyfél-kapcsolattartási, tájékoztatási és adminisztratív feladatok ellátása, biztosítva a hibabejelentés lehetőségét,

d) a szolgáltatásokkal kapcsolatos kommunikációs és képzési feladatok elvégzése.

Az önkormányzati ASP rendszer elemei:

a) szakrendszerek,

b) keretrendszer,

c) támogató rendszerek és

d) az [Mötv. 114. § (4) bekezdése](https://www.opten.hu/optijus/lawtext/175619" \l "sid1259776) szerinti önkormányzati adattárház.

**Az önkormányzati ASP rendszer szakrendszerei:**

a) iratkezelő rendszer,

b) önkormányzati települési portál rendszer,

c) az elektronikus ügyintézési portál rendszer, ideértve az elektronikus űrlap-szolgáltatást,

d) gazdálkodási rendszer,

e) ingatlanvagyon-kataszter rendszer,

f) önkormányzati adórendszer,

g) ipar- és kereskedelmi rendszer,

h) hagyatéki leltár rendszer.

Az önkormányzati ASP rendszer szakrendszereiben tárolt adatokat helyi önkormányzatonként elkülönítve, az átjárhatóság kizárásával kell tárolni.

Az önkormányzati ASP rendszert úgy kell kialakítani, hogy az egyes szakrendszerekben tárolt adatokhoz csak az adatgazda helyi önkormányzat férjen hozzá.

A szakrendszerekben tárolt adatok védelméről a Kincstár, a Nemzeti Infokommunikációs Szolgáltató (NISZ) Zrt. és az IdomSoft Zrt. gondoskodik.

**Az önkormányzati ASP rendszerhez való csatlakozás módja:**

A helyi önkormányzat az önkormányzati ASP rendszerhez

a) a keretrendszer és a szakrendszerek igénybevételével (rendszercsatlakozás) vagy

b) az önkormányzati ASP rendszer által támogatott feladatok önálló informatikai támogatása mellett, az önkormányzati adattárház számára a Korm. rendelet 3. mellékletében meghatározott adatok átadását lehetővé tevő interfész kiépítésével (interfészes csatlakozás) csatlakozhat.

Az egyik megoldás szerint az önkormányzat a feladata ellátásának támogatásához az önkormányzati ASP rendszer megfelelő szakrendszerét használja (rendszercsatlakozás), a másik pedig, hogy az önkormányzat a saját informatikai rendszerének megtartása mellett abban olyan fejlesztést hajt végre, mely alapján a Korm.rendelet mellékletében meghatározott egyes adatok számítógépes, automatizált adatátadás útján egy szabványosított csatolófelületen (ún. interfész-en) átadásra kerülnek az önkormányzati adattárház számára.

 Az interfészes csatlakozás az e-közigazgatásért felelős miniszter - nem hatósági jogkörben kiadott - egyedi hozzájárulása esetén lehetséges. A hozzájárulás iránti kérelmet a helyi önkormányzat az e-közigazgatásért felelős miniszterhez nyújthatja be. Az e-közigazgatásért felelős miniszter a kérelemről 15 napon belül dönt, döntését indokolni nem köteles.

A csatlakozásra kötelezett önkormányzat alapértelmezésben rendszercsatlakozással csatlakozhat azzal, hogy az interfészes csatlakozás – kivételesen – az e-közigazgatásért felelős miniszter diszkrecionális döntése alapján lehetséges. Ebben az esetben az interfész kiépítését az önkormányzatnak kell biztosítania azzal, hogy kiépítésének minőségbiztosítási feladatait szintén az e-közigazgatásért felelős miniszter végzi.

**A szolgáltatási szerződés:**

 Csatlakozását megelőzően a helyi önkormányzat szolgáltatási szerződést köt a Kincstárral.

A szerződésben a helyi önkormányzat vállalja, hogy

a) interfészes csatlakozás esetén az interfész kiépítéséről gondoskodik,

b) rendszercsatlakozás esetén a szerződés megkötésétől legkésőbb az első szakrendszerhez való csatlakozás időpontjáig tartó felkészülési idő alatt biztosítja az önkormányzati ASP rendszerhez történő csatlakozáshoz szükséges, a Korm. rendelet 2. melléklet szerinti minimumkövetelményeknek való megfelelést,

c) a Kincstár útján, a helyi adókról szóló [1990. évi C. törvény](https://www.opten.hu/optijus/lawtext/1979#sid256) [44. § (2) bekezdésével](https://www.opten.hu/optijus/lawtext/1979#sid547328) érintett helyi önkormányzatok esetében a Kincstár közreműködésével - gondoskodik az önkormányzati adórendszer esetében a csatlakozási időpontot megelőző, el nem évült adókötelezettségre vonatkozó adatállomány migrálásáról.

A szerződésben a Kincstár vállalja, hogy a helyi önkormányzatok szakrendszerekben, valamint az önkormányzati adattárházban tárolt adatai biztonságát technológiai és adminisztratív eszközökkel biztosítja és garantálja, hogy azokat csak a törvényben, valamint az ezen rendeletben meghatározott szerveknek teszi hozzáférhetővé.

A Kincstár és a helyi önkormányzat a szerződésben megállapodhat a helyi önkormányzat iratkezelő rendszerében legfeljebb 5 évre visszamenőleg tárolt adatállománynak az iratkezelő szakrendszerbe történő migrálásáról. Ebben az esetben a migrálást az iratkezelő rendszer szállítója végzi el és ennek költségeit a helyi önkormányzat állja.

Az önkormányzati ASP rendszer szolgáltatásainak igénybevétele a helyi önkormányzat számára térítésmentes.

***A csatlakozás üteme, folyamata:***

**I. ütem – 2017. január 1.**

Csatlakozókat a Korm. rendelet 4. melléklete tételesen felsorolja:

Azon önálló hivatalt alkotó önkormányzatok, amelyek 5000 fő alatti településen, illetve azok az önkormányzatok, amelyek közös hivatalt alkotnak és egyik település sem nagyobb, mint 5000 fő és ahol az önkormányzat rendelkezik megfelelő sávszélességgel.

Ebben az ütemben a gazdálkodási és az önkormányzati adó rendszerhez való csatlakozás történik meg.

**II. ütem – 2017. október 1.**

2017. október elsejével az önkormányzati adó rendszerhez csatlakozik valamennyi önkormányzat, köztük a Bátaszéki Közös Önkormányzati Hivatal is.

**III. ütem – 2018. január 1.**

2018. január elsejéig az önkormányzati ASP rendszer valamennyi szakrendszeréhez csatlakozik az összes önkormányzat.

A csatlakozó önkormányzatoknak számos technikai, ügyviteli és szabályozási feltételeknek kell megfelelniük és számos feladatot kell végrehajtaniuk annak érdekében, hogy az önkormányzati ASP rendszeréhez csatlakozni tudjanak. A csatlakozási folyamat az alábbi szakaszokra bontható:

A **csatlakozás előkészítési szakasz** célja az önkormányzatok felkészítése a csatlakozásra, a Kincstárral kapcsolatos kommunikációs csatornák kiépítése, a csatlakozás helyi feladatainak megtervezése, a csatlakozási feltételek biztosításához szükséges beszerzések megkezdése és a szolgáltatási szerződés előkészítése, megkötése.

A **csatlakozási szakasz** célja az ASP rendszerhez történő fizikai és szolgáltatásokra vonatkozó szerződéses csatlakozás, mely során az önkormányzat kialakítja az önkormányzati ASP rendszer helyi működtetéséhez szükséges műszaki, technológiai, infrastrukturális, üzemeltetési feltételeket, sor kerül az önkormányzatok felhasználói oktatására, a bevezetett rendszerek felhasználói tesztelésére és a szükséges migrációs feladatok elvégzésére.

Az **éles szolgáltatás időszak** célja, hogy a Kincstár a megkötött szolgáltatási szerződés és szolgáltatási szint megállapodások mentén nyújtsa az önkormányzatoknak az önkormányzati ASP rendszer szolgáltatásait.

***Csatlakoztatási konstrukció az önkormányzati ASP rendszer országos kiterjesztéséhez című, KÖFOP-1.2.1-VEKOP-16 kódszámú felhívás***

A cél elérését a Kormány az önkormányzatok részére nyújtott csatlakozási támogatás biztosításával tervezi megvalósítani.

Jelen felhívás keretében a támogatási kérelmek benyújtására két szakaszban van lehetőség, összhangban a Korm. rendelet 12. § -ban foglalt kötelezettségek ütemezésével:

1. szakasz: a Korm. rendelet 4. melléklet szerinti települési önkormányzatok esetében: 2016. szeptember 15. - 2016.szeptember 30. között lehetséges

2. szakasz: A Korm. rendelet 4. mellékletben nem felsorolt önkormányzatok esetében: 2017. február 1. - 2017.február 28. között lehetséges.

Tekintettel arra, hogy Bátaszék Város Önkormányzata nem szerepel a Korm. rendelet 4. mellékletében, fenti pályázat keretében támogatási kérelem benyújtására a 2. szakaszban lesz lehetősége.

A pályázatban támogatható tevékenység:

1. Eszközök beszerzése
2. Működésfejlesztés és szabályozási keretek kialakítása
3. Önkormányzatok elektronikus ügyintézéséhez kapcsolódó feltételek kialakítása
4. Önkormányzati szakrendszerek adatminőségének javítása, migrációja
5. Oktatásokon történő részvételhez kapcsolódó utazás
6. Tesztelés, élesítés
7. Projektmenedzsment, Horizontális követelmények teljesítése, Kötelező tájékoztatás, nyilvánosság

Kérem az alábbi határozati javaslat elfogadásával fenti tájékoztató tudomásul vételét.

**Határozati javaslat:**

**Az önkormányzati ASP rendszerről szóló tájékoztató tudomásul vételére**

Bátaszék Város Önkormányzat Képviselő-testülete az önkormányzati ASP rendszer bevezetéséről szóló tájékoztatót tudomásul veszi.